Διάλεξη της Τζελίνας Χαρλαύτη με θέμα τον Αριστοτέλη Ωνάση στο Ινστιτούτο Μεσογειακών Σπουδών
2025-04-07 19:00 (Europe/Athens) | Ινστιτούτο Μεσογειακών Σπουδών, Νικηφόρου Φωκά 130, Ρέθυμνο, Ρεθύμνου, Ελλάδα
Με μια εξαιρετικά ενδιαφέρουσα εισήγηση με θέμα: «Αριστοτέλης Ωνάσης: Ο μύθος και η ιστορία επιχειρηματικών παιγνίων» συνεχίζεται, τη Δευτέρα 7 Απριλίου 2025, στις 7 μ.μ., ο κύκλος των ανοιχτών επιστημονικών ομιλιών που συνδιοργανώνουν ο Δήμος Ρεθύμνου και το Ινστιτούτο Μεσογειακών Σπουδών του Ιδρύματος Τεχνολογίας και Έρευνας (ΙΤΕ).
Τη διάλεξη προσφέρει η Διευθύντρια ΙΜΣ-ΙΤΕ κα Τζελίνα Χαρλαύτη/ Καθηγήτρια Πανεπιστημίου Κρήτης, η οποία μας προϊδεάζει για το περιεχόμενο της διάλεξης αναφέροντας τα εξής:
«Δεν παίζω ποτέ τυχερά παιχνίδια, δεν με διασκεδάζει», δήλωνε ο Ωνάσης στους δημοσιογράφους των Νew York Times το 1958. «Δεν είμαι αντίθετος όμως. Το καταλαβαίνω. Όλη μου η ζωή είναι ένα απίθανο παιχνίδι».
Όταν ο Ωνάσης πέθανε το 1975 ήταν ένας από τους δέκα μεγαλύτερους ιδιοκτήτες δεξαμενόπλοιων στον κόσμο. Ωστόσο, δεν ήταν το μέγεθος του στόλου του, που έκανε πρωτοπόρο τον Ωνάση στην παγκόσμια ναυτιλία. Αυτό που τον διέκρινε από τους υπόλοιπους ήταν η καθοριστική συμβολή του στη εξέλιξη του θεσμού της ναυτιλιακής επιχείρησης, όπου συνδύασε την ευρωπαϊκή ναυτιλιακή τεχνογνωσία με τους αμερικανικούς θεσμούς και πόρους.
Η ζωή του Ωνάση έγινε παγκόσμιος μύθος: από τις Ηνωμένες Πολιτείες μέχρι τη Σοβιετική Ένωση, από την Αργεντινή μέχρι την Ινδονησία, από την Ιαπωνία και την Αυστραλία μέχρι την Αφρική. Έγινε το σύμβολο του πλούτου σε παγκόσμιο επίπεδο, το πρότυπο της επιτυχημένης ζωής ενός επιχειρηματία που μπόρεσε να διεκδικήσει και να αποκτήσει τα πάντα. Η πρόσληψη του Ωνάση όμως από το ευρύτερο κοινό έχει γίνει μέσα από τις προσωπικές του σχέσεις κυρίως με τις δύο διάσημες γυναίκες του, από το life style. Το ερευνητικό πρόγραμμα που διεξήγε το Κέντρο Ναυτιλιακής Ιστορίας του ΙΜΣ-ΙΤΕ ήταν η πρωτοποριακή καταγραφή και ταξινόμηση του Αρχείου Ωνάση (που αποτελείται από εκατομμύρια έγγραφα) του Ιδρύματος Ωνάση και η συγγραφή μιας τεκμηριωμένης ιστορίας της μυθιστορηματικής ζωής και επιχείρησης του Αριστοτέλη Ωνάση».
Ως γνωστόν, οι διαλέξεις πραγματοποιούνται στο χώρο του Ινστιτούτου Μεσογειακών Σπουδών στην Παλιά Πόλη Ρεθύμνου (Δ/νση: Νικηφόρου Φωκά 130 και Μελισσινού – στο τέλος του Μακρύ Στενού).
Όπως έχει ήδη αναφερθεί, οι ενδιαφερόμενοι –ες μπορούν να παρακολουθήσουν τη διάλεξη είτε με φυσική παρουσία στο χώρο διεξαγωγής της εκδήλωσης είτε διαδικτυακά μέσω του συνδέσμου https://www.ims.forth.gr/el/news-item/view?id=1784.

Μία λαμπάδα ένα χαμόγελο: Πασχαλινό Bazaar από «Το Χαμόγελο του Παιδιού» στο Ρέθυμνο
2025-04-08 10:00 - 20:00, 2025-04-09 10:00 - 20:00, 2025-04-10 10:00 - 20:00, 2025-04-11 10:00 - 20:00, 2025-04-12 10:00 - 18:00, 2025-04-13 10:00 - 20:00 | Δημαρχείο Ρεθύμνου, Κουντουριώτη 80, Ρέθυμνο, Ρεθύμνου, 74100, Ελλάδα
Το Χαμόγελο του Παιδιού σας προσκαλεί στο Πασχαλινό Bazaar του στο Ρέθυμνο, απέναντι από το Δημαρχείο.
Από την Παρασκευή 4/4 έως την Κυριακή 13/4, μπορείτε να βρείτε μοναδικές λαμπάδες, πασχαλινά δώρα και άλλα όμορφα προϊόντα, συμβάλλοντας στη στήριξη των παιδιών που έχουν ανάγκη.
Ώρες λειτουργίας:
Καθημερινά: 10:00 – 20:00
Σάββατο & Κυριακή: 10:00 – 18:00
Με κάθε αγορά, προσφέρετε ελπίδα και χαμόγελο στα παιδιά που το χρειάζονται.
Περισσότερες πληροφορίες: hamogelo.gr

Ομιλία του Δημήτρη Καλοκύρη με θέμα «Ο Μπόρχες στο Ρέθυμνο»
2025-04-08 20:30 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Το Τμήμα Φιλολογίας του Πανεπιστημίου Κρήτης και ο Δήμος Ρεθύμνης σάς προσκαλούν στην ομιλία του Δημήτρη Καλοκύρη, συγγραφέα, εικαστικού, μεταφραστή, με θέμα «Ο Μπόρχες στο Ρέθυμνο», που θα πραγματοποιηθεί την Τρίτη 8 Απριλίου και ώρα 20:30 στο Σπίτι του Πολιτισμού στο Ρέθυμνο.
Αντικείμενο της ομιλίας θα είναι η παρουσία του Αργεντινού Χόρχε Λουίς Μπόρχες στο Ρέθυμνο και η τελετή αναγόρευσής του σε επίτιμο διδάκτορα της Φιλοσοφικής Σχολής του Πανεπιστημίου Κρήτης, που έγινε στις 12 Μαΐου 1984 στο Ωδείο Ρεθύμνου. Ο Μπόρχες, ένας από τους σπουδαιότερους λογοτέχνες του 20ού αιώνα, ήρθε στην πόλη συνοδευόμενος από φίλους και μεταφραστές του, ανάμεσα στους οποίους ήταν και ο Δημήτρης Καλοκύρης. Ο ομιλητής θα φωτίσει επίσης όψεις του έργου του μεγάλου Αργεντινού συγγραφέα.
Θα απαγγελθούν ποιήματα του Χ. Λ. Μπόρχες και του Δημήτρη Καλοκύρη από φοιτήτριες του σεμιναρίου δημιουργικής γραφής της Αγγέλας Καστρινάκη, με τη συνοδεία κιθάρας.

Ενημερωτική ομιλία για τη χρήση του διαδικτύου από ανηλίκους και την ασφαλή πλοήγηση
2025-04-09 18:00 | 15ο Δημοτικό Σχολείο Ρεθύμνου, Κουρητών 9, Ρέθυμνο, Ρεθύμνου, 74100, Ελλάδα
Ενημερωτική ομιλία για τη χρήση του διαδικτύου από ανηλίκους και την ασφαλή πλοήγηση θα πραγματοποιηθεί την Τετάρτη 9 Απριλίου 2025, στις 18:00 στο Αμφιθέατρο του 15ου Δημοτικού Σχολείου Ρεθύμνου
Εισηγήσεις:

Ορθή χρήση του Διαδικτύου από Ανηλίκους
Μπογά Ανδρονίκη, Ψυχολόγος, Επιστημονικά Υπεύθυνη Κέντρου Πρόληψης Π.Ε. Ρεθύμνου.
Ασφαλής Πλοήγηση & Κίνδυνοι στο Διαδίκτυο
Υπαστυνόμος Β’ ΣΤΑΥΓΙΑΝΟΥΔΑΚΗΣ Εμμανουήλ, Προϊστάμενος Γραφείου Γενικής Αστυνόμευσης
Υπαστυνόμος Β’ ΚΙΑΓΙΑΔΑΚΗΣ Γεώργιος, Γραφείο Τεχνικής Υποστήριξης και Εξοπλισμού Πληροφορικής

Θέματα που θα καλυφθούν:

Σημασία της ασφαλούς πλοήγησης και ο ρόλος της Τεχνητής Νοημοσύνης.
Ο ρόλος της οικογένειας στην ορθή χρήση του διαδικτύου.
Ακατάλληλο περιεχόμενο στο διαδίκτυο (βία, πορνογραφία, ρατσισμός).
Κίνδυνοι από Deepfakes και παραπληροφόρηση.
Κίνδυνοι από διαρροή προσωπικών δεδομένων.

Είσοδος: Ελεύθερη και ανοιχτή στο κοινό.
Σας περιμένουμε για μια σημαντική συζήτηση που αφορά την ασφάλεια των παιδιών μας στο διαδίκτυο.
Συνδιοργάνωση:
Κέντρο Πρόληψης Ρεθύμνου & 15ο Δημοτικό Σχολείο “Ανδρέας Νενεδάκης”
Με την υποστήριξη της Ελληνικής Αστυνομίας

Ημερίδα ενημέρωσης με θέμα: «Το Εσπερινό ΕΠΑΛ Σπηλίου – Πυλώνας Εκπαίδευσης και Ανάπτυξης στον Δήμο Αγίου Βασιλείου»
2025-04-09 18:30 | Δημαρχείο Σπηλίου, Σπήλι Ρεθύμνου, Σπήλι Ρεθύμνου, Ρεθύμνου, Ελλάδα
Ο Διευθυντής και ο Σύλλογος Διδασκόντων του Εσπερινού ΕΠΑΛ Σπηλίου, με ιδιαίτερη τιμή, σας προσκαλούν στην ημερίδα ενημέρωσης με τίτλο: «Το Εσπερινό ΕΠΑΛ Σπηλίου – Πυλώνας Εκπαίδευσης και Ανάπτυξης στον Δήμο Αγίου Βασιλείου»
Τετάρτη 9 Απριλίου 2025
Ώρα: 18:30
Αίθουσα Εκδηλώσεων Δημαρχείου Αγίου Βασιλείου – Σπήλι
Στόχος της εκδήλωσης είναι η ενημέρωση για τις δυνατότητες που προσφέρει το σχολείο μας σε ανήλικους και ενήλικες μαθητές, με έμφαση:
– Στην απόκτηση απολυτηρίου Λυκείου
– Στην εκπαίδευση στους τομείς της Γεωπονίας ( Φυτική Παραγωγή, Τεχνολογία Τροφίμων) και της Οικονομίας (Επιχειρήσεις – Τουρισμός)
– Στη δυνατότητα συνέχισης σπουδών στην τριτοβάθμια εκπαίδευση
– Στο πρόγραμμα μαθητείας και τη σύνδεση με την τοπική αγορά εργασίας
Η παρουσία σας θα αποτελέσει έμπρακτη στήριξη και ενδιαφέρον στην προσπάθεια του σχολείου μας, η οποία στοχεύει στην ενδυνάμωση των εκπαιδευτικών και επαγγελματικών ευκαιριών για τους δημότες του Δήμου Αγίου Βασιλείου και στην αξιοποίηση των αναπτυξιακών δυνατοτήτων της περιοχής μας.
Πρόγραμμα Ημερίδας
● 18:30 – Προσέλευση
● 19:00 – Καλωσόρισμα από τον Διευθυντή
● 19:15 – Παρουσίαση Προγράμματος Σπουδών – Ειδικοτήτων
● 20:00 – Παρουσίαση του Προγράμματος Μαθητείας
● 20:15 – Συζήτηση με το κοινό
● 20:30 – Λήξη εκδήλωσης
Για πληροφορίες:
Τηλ.: 6932214503
Email: epalespspiliou@sch.gr

Ομιλία της Μαριάννας Καλαϊτζιδάκη με θέμα «Tαξιδεύοντας στη Μαδαγασκάρη»
2025-04-09 20:00 | Τοπικό Τμήμα Δυτικής Κρήτης Ελληνικής Σπηλαιολογικής Εταιρείας, Neofitou Patelarou, Rethymno, Ρέθυμνο, 741 31, Greece
Η καθηγήτρια του Παιδαγωγικού Τμήματος Δημοτικής Εκπαίδευσης, κ. Μαριάννα Καλαιτζιδακη θα μοιραστεί ταξιδιωτικές αναμνήσεις και εικόνες από τη Μαδαγασκάρη, το τέταρτο σε μέγεθος νησί της γης, ένα εργαστήριο της εξέλιξης, με την τόσο ιδιαίτερη και μοναδική βιοποικιλότητα.
Τα δένδρα μπαομπάπ, οι λεμούριοι, τα εξωτικά νησιά στο Βορρά, οι ημιερημικές περιοχές του Νότου, τα τροπικά δάση και οι ορεινές περιοχές της ενδοχώρας αλλά και οι κάτοικοι με τα ξεχωριστά έθιμα, θα ζωντανέψουν μεσω προβολής στα φιλόξενα γραφεία της Σπηλαιολογικής Εταιρείας Ρεθύμνου, την Τετάρτη 9 Απριλίου, στις 8μμ, στην οδό Νεοφύτου Πατελάρου 14.

Performance - παρουσίαση του νέου βιβλίου του Αχιλλέα Γεωργίου με τίτλο «Γιατί Ζεις;»
2025-04-10 19:30 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Την Πέμπτη, 10 Απριλίου 2025, στις 19:30, στο Σπίτι του Πολιτισμού στο Ρέθυμνο, θα πραγματοποιηθεί μια performance-παρουσίαση του νέου βιβλίου του Αχιλλέα Γεωργίου με τίτλο «Γιατί Ζεις;».
Παρουσίαση – απαγγελία:

Ελένη Δάγκα (Σκηνοθέτρια – δασκάλα θεάτρου)
Αντώνης Πολυχρονάκης (Λαϊκό Πανεπιστήμιο Ρεθύμνου)
Μαρία Νικολακάκη (Συντονίστρια Ρεθύμνου: Μανώλη μαζί μπορούμε – Σχολή Αγάπης Εαυτού)

Συνδιοργάνωση: Λαϊκό Πανεπιστήμιο Ρεθύμνου – Σχολή Αγάπης Εαυτού Ρεθύμνου – The Garage Theatre
1ο μέρος: Performance
5 διαφορετικοί χαρακτήρες θα μας δείξουν 5 λόγους που αξίζει να ζει ο Άνθρωπος. Κάθε χαρακτήρας συνδέεται με έναν από τους 73 λόγους που είναι γραμμένοι στο βιβλίο «Γιατί Ζεις;».
2ο μέρος: Η στιγμή της Αλήθειας. Ανώνυμες ερωτήσεις από το κοινό (Q & A).
Οι παρευρισκόμενοι έχουν την ευκαιρία να γράψουν ανώνυμες ερωτήσεις σε ένα κουτί, για να απαντηθούν στο 2ο μέρος της εκδήλωσης από τον Αχιλλέα Γεωργίου.
Μετά το τέλος της παρουσίασης ο συγγραφέας του βιβλίου θα υπογράψει αντίτυπα σε όσους επιθυμούν.

1ο Παγκρήτιο Συνέδριο Γυναικείας Επιχειρηματικότητας στο Ρέθυμνο
2025-04-12 09:30 | Theartemis Palace, Μάρκου Πορτάλιου 26, Ρέθυμνο, Ρεθύμνου, 74100, Greece
Το Women Do Business, σε συνεργασία με τη ZITA Group, διοργανώνει το 1ο Παγκρήτιο Συνέδριο Γυναικείας Επιχειρηματικότητας με Διεθνή Συμμετοχή. Το συνέδριο θα πραγματοποιηθεί στις 12 & 13 Απριλίου, στο Theartemis Palace στο Ρέθυμνο.
Ένα Διήμερο Συνέδριο γεμάτο έμπνευση, γνώση και δικτύωση, αφιερωμένο στη γυναικεία επιχειρηματικότητα. Συμμετέχουν 36 ομιλητές/τριες σε 11 θεματικές ενότητες, καλύπτοντας κρίσιμα ζητήματα για τη θέση της γυναίκας στον επιχειρηματικό, πολιτικό και επιστημονικό τομέα.
Το Συνέδριο θα φέρει κοντά καταξιωμένους Έλληνες και διεθνείς ομιλητές και ειδικούς, προσφέροντας ένα δυναμικό περιβάλλον ανταλλαγής ιδεών, ανάπτυξης συνεργασιών και ενίσχυσης της γυναικείας παρουσίας στον επιχειρηματικό κόσμο.
Η πρόσκληση είναι ανοιχτή σε κάθε γυναίκα, επαγγελματία, επιχείρηση, φορέα ή οργανισμό που υποστηρίζει τη γυναικεία επιχειρηματικότητα. Οι συμμετέχοντες θα έχουν τη δυνατότητα να μοιραστούν εμπειρίες, να ανταλλάξουν απόψεις και να γίνουν μέρος μιας δυναμικής πρωτοβουλίας. Στόχος είναι η ανάδειξη της γυναικείας παρουσίας σε ηγετικές θέσεις και η δημιουργία νέων προοπτικών για το μέλλον.
Το 1ο Παγκρήτιο Συνέδριο Γυναικείας Επιχειρηματικότητας αποτελεί μοναδική ευκαιρία και για εμπορικές εταιρείες, χρηματοπιστωτικά ιδρύματα, εταιρείες παροχής υπηρεσιών, συμβουλευτικής υποστήριξης και υποστήριξης λογισμικού. Οι συμμετέχοντες θα έχουν τη δυνατότητα να επικοινωνήσουν τα προϊόντα και τις υπηρεσίες τους σε ένα στοχευμένο επιχειρηματικό κοινό, καθώς και να ανταλλάξουν ιδέες και απόψεις με φορείς λήψης αποφάσεων, στελέχη και επαγγελματίες.
Παράλληλα, θα ενημερωθούν για τις νέες προκλήσεις, θα δημιουργήσουν στρατηγικές συνεργασίες, θα ενισχύσουν την εξωστρέφεια των επιχειρήσεών τους και θα ισχυροποιήσουν το αποτύπωμά τους στην προώθηση της γυναικείας επιχειρηματικότητας.
Αυτό το σημαντικό συνέδριο αντικατοπτρίζει τη δέσμευσή του Women Do Business για την ενίσχυση της γυναικείας επιχειρηματικότητας, τη δημιουργία νέων ευκαιριών και τη στήριξη των γυναικών που διεκδικούν ηγετικούς ρόλους στον επιχειρηματικό κόσμο.
Η συνεργασία μας με τη ZITA Group ενδυναμώνει ακόμα περισσότερο αυτό το όραμα, δημιουργώντας ένα συνέδριο-ορόσημο που θα προσφέρει γνώση, έμπνευση και ουσιαστική δικτύωση σε κάθε συμμετέχοντα. Ανυπομονούμε να καλωσορίσουμε επαγγελματίες, επιχειρήσεις και οργανισμούς που μοιράζονται το ίδιο πάθος για την ενδυνάμωση και προώθηση των γυναικών στο επιχειρείν!
Μάθετε Περισσότερα, δείτε το Πρόγραμμα και κάντε Εγγραφή στο wdbconference.gr

Πασχαλινό Παζάρι του 16ου Δημοτικού Σχολείου Ρεθύμνου!
2025-04-12 17:00 - 20:30 | Πλατεία Αγνώστου Στρατιώτη, ΔΗΜΟΣΙΑ ΔΗΜΟΤΙΚΗ ΠΛΑΤΕΙΑ ΑΓΝΩΣΤΟΥ ΣΤΡΑΤΙΩΤΗ, Ρέθυμνο, Ρεθύμνου, 74100, Greece
Πλησιάζουν οι Άγιες μέρες του Πάσχα και ο Σύλλογος Γονέων και Κηδεμόνων του 16ου Δημοτικού Σχολείου Ρεθύμνου σας προσκαλεί σε ένα Πασχαλινό Παζάρι γεμάτο όμορφα δώρα και εκπλήξεις!
Πλατεία Αγνώστου Στρατιώτη
Παρασκευή 11/04, 17:00 – 20:30
Σάββατο 12/04, 11:00 – 20:00
Στηρίξτε την εκδήλωση και βρείτε μοναδικά χειροποίητα πασχαλινά δώρα!
Σας περιμένουμε όλους με χαμόγελο και γιορτινή διάθεση!

«Ολιστική Προσέγγιση Εφηβικής Παραβατικότητας»: Εκδήλωση της Περιφέρειας Κρήτης στο Ρέθυμνο
2025-04-12 17:30 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Το επιστημονικό πρόγραμμα «Υποστηρίζοντας την Εφηβεία», που υλοποιείται από την Περιφέρεια Κρήτης και τον τομέα Ψυχιατρικής και Επιστημών της Συμπεριφοράς της Ιατρικής Σχολής του Πανεπιστημίου Κρήτης, συνεχίζεται με τον δεύτερο κύκλο παρεμβάσεων.
Η εκδήλωση με θέμα “Ολιστική Προσέγγιση Εφηβικής Παραβατικότητας” συνδιοργανώνεται από την Περιφέρεια Κρήτης, τον τομέα Ψυχιατρικής και Επιστημών της Συμπεριφοράς της Ιατρικής Σχολής του Πανεπιστημίου Κρήτης, το Δήμο Ρεθύμνης και το Κέντρο Πρόληψης Ρεθύμνου και θα πραγματοποιηθεί αύριο Σάββατο 12 Απριλίου 2025 και ώρα 17:30 στην αίθουσα «Σπίτι του Πολιτισμού» του Δήμου Ρεθύμνης.
Η θεματολογία της εκδήλωσης:
-Παραβατικότητα: Ορισμός και Επιδημιολογικά δεδομένα- Μαρία Μπάστα Καθηγήτρια Ψυχιατρικής Πανεπιστημίου Κρήτης, Διευθύντρια Ψυχιατρικής και Παιδοψυχιατρικής Κλινικής Πα.Γ.Ν.Η,
-Καταστροφές εντός σχολικού περιβάλλοντος. Μια πράξη πολυπλοκότητας – Σπυροπούλου Έλλη εκπαιδευτικός – ψυχολόγος, μεταδιδακτορική ερευνήτρια ψυχολογίας του Πανεπιστημίου Κρήτης,
-Παραβατικότητα στην εφηβεία, η αλήθεια πίσω από το φαινόμενο– Χριστίνα Πεδιαδιτάκη Κοινωνική Λειτουργός Ψυχικής Υγείας ΤΕ ΜΑ ISW MA CPD
-Σχέση εφηβικής παραβατικότητας με ψυχιατρικές και άλλες ιατρικές καταστάσεις.– Γιώργος Σαμιωτάκης Ψυχίατρος Παιδιών και Εφήβων – Ψυχοθεραπευτής, Επιστημονικός Υπεύθυνος Πολυχώρου Φροντίδας Ψυχικής Υγείας Παιδιών και Εφήβων «Φρην»

Ανοιχτή εκδήλωση με θέμα «Μιτάτα και Ξερολιθιές, μια ιστορική σχέση Ανθρώπου - Πέτρας» στο Αποδούλου
2025-04-12 19:00 | Αποδούλου Αμαρίου, Αποδούλου Αμαρίου, Ρεθύμνου, Ελλάδα
Το Σάββατο 12 Απριλίου 2025 στις 19:00 πραγματοποιείται η πέμπτη εκδήλωση για τα Μιτάτα και της ξερολιθιές του Ψηλορείτη στις κοινότητες του βουνού , αυτή τη φορά στην κοινότητα Αποδουλου του Δήμου Αμαρίου και την αίθουσα του Πολιτιστικού Συλλόγου Αποδούλου .
Η εκδήλωση έχει τίτλο: Μιτάτα και Ξερολιθιές, η χρήση και αξιοποίησης τους στη σύγχρονη πραγματικότητα.
Τις θεματικές εισηγήσεις θα παρουσιάσουν:

Ο Αναπληρωτής Καθηγητής Μάρκετινγκ Υπηρεσιών Τουρισμού, Αποστολάκης Αλέξανδρος “Τα μιτάτα του Ψηλορείτη ως σύγχρονα εργαλεία βιώσιμου πολιτιστικού Τουρισμού στην Κρήτη”.
Ο Ομότιμος Καθηγητής Κοινωνιολογίας Πανεπιστήμιο Κρήτης Νικολακάκης Γεώργιος , “Μιτάτα και Ξερολιθικές κατασκευές στον Ψηλορείτη , ως διαχρονικοί μάρτυρές μιας κοινωνικής και χωρικής οργάνωσης. Η σημασία της ανάδειξης τους”.
Ο Ηλεκτρολόγος Μηχανικός ΕΜΠ, απόφοιτος του Msc Περιβάλλον και Ανάπτυξη Ορεινών Περιοχών, Μέλος ΑΜΚΕ Ρόδακα ΛΕΟΝΤΙΔΗΣ ΧΑΡΑΛΑΜΠΟΣ, Η Πέτρα μας γνωρίζει τον τόπο της.

Τον Συντονισμό της εκδήλωσης θα έχει ο Αντιδήμαρχος του Δήμου Αμαρίου κ. Ψαρουδάκης Μανώλης.
Η παραπάνω εκδήλωση γίνεται ως πρόσκληση του Δικτύου Ιδαίων Δήμων σε συνεργασία με τον Δήμο Ανωγείων και τελεί υπό την αιγίδα του Δήμου Αμαρίου.

Πασχαλινό παζάρι του Παγκρήτιου Συλλόγου Γονέων & Φίλων Παιδιών με Νεοπλασία «Η Ηλιαχτίδα»
2025-04-13 10:00 - 21:00 | Πλατεία Τεσσάρων Μαρτύρων, Πλατεία Τεσσάρων Μαρτύρων, Ρέθυμνο, Ρεθύμνου, Ελλάδα
Οι εθελοντές του Παγκρήτιου Συλλόγου Γονέων & Φίλων Παιδιών με Νεοπλασία “Η Ηλιαχτίδα” θα σας περιμένουν στο Πασχαλινό τους Παζάρι στο Ρέθυμνο, Σάββατο 12 & Κυριακή 13 Απριλίου 2025 στην Πλατεία Τεσσάρων Μαρτύρων.
Ώρες 10:00 – 21:00.
Στο παζάρι θα βρείτε χειροποίητες λαμπάδες φτιαγμένες με αγάπη από τους εθελοντές, διακοσμητικά και δώρα.
Μπορείτε να πραγματοποιήσετε τις αγορές σας και μέσω του e-shop του συλλόγου: https://www.iliahtida.org/eshop/epoxiaka-eidi
Σας περιμένουν όλους!
Καλό Πάσχα!

Εκδήλωση μνήμης για τα θύματα των τροχαίων ατυχημάτων από την Πρωτοβουλία Πολιτών Ρεθύμνου
2025-04-18 14:00 - 14:05 | Δημαρχείο Ρεθύμνου, Κουντουριώτη 80, Ρέθυμνο, Ρεθύμνου, 74100, Ελλάδα
Το μεσημέρι της Μεγάλης Παρασκευής, 18 Απριλίου 2025 και από τις 14.00 έως τις 14.05, τα μέλη της Πρωτοβουλίας Πολιτών Ρεθύμνου για την πρόληψη των τροχαίων ατυχημάτων, θα πραγματοποιήσουν έξω από το Δημαρχείο Ρεθύμνου, για 5 λεπτά, εκδήλωση μνήμης, περισυλλογής και προσευχής, για τα θύματα των τροχαίων ατυχημάτων στο Ρέθυμνο και σε όλο τον κόσμο.
Εις μνήμη των θυμάτων τροχαίων ατυχημάτων, θα τελεστεί Τρισάγιο από τον Μητροπολίτη Ρεθύμνου και Αυλοποτάμου κ. Προδρόμο.
Η ανακοίνωση της Πρωτοβουλίας:
«Αυτή η ημέρα της απέραντης Αγάπης του Χριστού για τον άνθρωπο, ας οδηγήσει την καρδιά μας, έστω για 5 λεπτά, κοντά στα θύματα της ασφάλτου και μέσα από τα λίγα μικρά κεράκια μνήμης και περισυλλογής, ας δείξουμε την Αγάπη μας κι ας προσευχηθούμε γι’ αυτούς …για όλους όσους χάθηκαν τόσο άδικα…
Πέντε (5) λεπτά, λοιπόν, 5 λεπτά μόνο…ας δώσουμε αυτό το περίσσευμα του χρόνου μας … 5 λεπτά μνήμης και περισυλλογής… 5 λεπτά προσευχής… 5 λεπτά για ακούσουμε τη φωνή των θυμάτων της ασφάλτου και να τους θυμηθούμε…για αφυπνιστούμε όλοι…για να κατανοήσουν πολιτεία και αρμόδιοι το μέγεθος της καταστροφής που συντελείται.
Πέντε (5) λεπτά, 5 λεπτά μόνο……για να καταγράψουμε μέσα από τη σιωπή μας και πάλι το ΦΤΑΝΕΙ ΠΙΑ!
Η φωνή του Ρεθύμνου, ας γίνει παράδειγμα σε όλο τον κόσμο. Σε κάθε Δημαρχείο, ας γίνει η ίδια εκδήλωση. Το μήνυμά μας αυτή η σιωπηλή προσευχή μας, ας γίνει το ξύπνημα σε όλους μας, σε αρχές και πολίτες και πιότερο στους νέους».

Ομιλία με θέμα «Γονεϊκή Επιτρεπτικότητα: οι συνέπειες στην ψυχική ζωή των παιδιών» στον Πρινέ
2025-04-25 18:30 | Πρινές, Prines, Ρεθύμνου, 741 50, Greece
Το Κέντρο Πρόληψης των Εξαρτήσεων και Προαγωγής της Ψυχοκοινωνικής Υγείας Π.Ε Ρεθύμνης, στα πλαίσια της συνεργασίας του με τους Δήμους της Π.Ε. Ρεθύμνου, την Ιερά Μητρόπολη Ρεθύμνης και Αυλοποτάμου και την Ιερά Μητρόπολη Λάμπης και Σφακίων, τις Διευθύνσεις Πρωτοβάθμιας και Δευτεροβάθμιας Διεύθυνσης Ρεθύμνου και τους κατά τόπους φορείς και Πολιτιστικούς Συλλόγους συνεχίζει τη σειρά ομιλιών για γονείς με θέμα: «Γονεϊκή Επιτρεπτικότητα: οι συνέπειες στην ψυχική ζωή των παιδιών», σε όλη την Περιφερειακή ενότητα Ρεθύμνου.
Η ανατροφή των παιδιών αποτελεί μια από τις πιο απαιτητικές, αλλά και πιο ουσιαστικές ευθύνες που έχει ένας γονιός. Αρκετές φορές οι γονείς, στην προσπάθειά τους να διαμορφώσουν ένα υποστηρικτικό και μη αυστηρό περιβάλλον για τα παιδιά τους, προκειμένου να προάγουν τη δημιουργικότητα, την αυτονομία και την αυτοπεποίθησή τους, πέφτουν στην παγίδα της επιτρεπτικότητας, ενός γονικού στυλ που χαρακτηρίζεται από χαλαρότητα ως προς τα όρια και τους κανόνες.
Σε μια εποχή που το μεγάλωμα των παιδιών είναι γεμάτο προκλήσεις και ανασφάλειες, στόχος μας είναι να συναντηθούμε με τους γονείς , να συζητήσουμε τον τρόπο που η επιτρεπτικότητα στην ανατροφή των παιδιών μπορεί να επηρεάσει την ψυχική υγεία και την κοινωνική τους ανάπτυξη και να αναδείξουμε τη σημασία της υγιούς οριοθέτησης.
Η ομιλία θα πραγματοποιηθεί την Παρασκευή 25/04/2025 και ώρα 18.30, στο Πνευματικό Κέντρο Πρινέ.
Για το Δ.Σ.
Ο Πρόεδρος Σαρρής Μιχάλης,
Περιφερειακός Σύμβουλος
Η Επιστημονικά Υπεύθυνη
Μπογά Ανδρονίκη

Παρουσίαση του νέου βιβλίου του Γιάννη Τσίγκρη «Μονομαχίες» στο Ρέθυμνο
2025-04-29 19:00 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Οι εκδόσεις Ανεμολόγιο και ο συγγραφέας Γιάννης Τσίγκρης προσκαλούν το κοινό στην παρουσίαση του νέου του βιβλίου με τίτλο «Μονομαχίες», την Τρίτη 29 Απριλίου 2025, στις 19:00, στο «Σπίτι του Πολιτισμού» του Δήμου Ρεθύμνου (Βερνάρδου 12, Παλιά Πόλη).
Για το βιβλίο θα μιλήσει η Λίζα Παΐζη, Διδάκτορας Γλωσσολογίας και Σύμβουλος Εκπαίδευσης Φιλολόγων του Νομού Χανίων.
Ποιήματα από τη συλλογή θα απαγγείλει η Ελένη Γκιργκινούδη, Σύμβουλος Ειδικής Αγωγής, συγγραφέας και ηθοποιός.
Η εκδήλωση θα πλαισιωθεί μουσικά από τη Σοφία Πιπεράκη στην κλασική κιθάρα και τον ίδιο τον συγγραφέα Γιάννη Τσίγκρη.

Η έκθεση «Pro Femina» στο Μουσείο Σύγχρονης Τέχνης Κρήτης
2025-04-30 09:00 | Μουσείο Σύγχρονης Τέχνης Κρήτης, Μεσολογγίου 32, Ρέθυμνο, Ρεθύμνου, Ελλάδα
Επιμέλεια: Κωστής Χρηστίδης
Μουσείο Σύγχρονης Τέχνης Κρήτης,
Μεσολογγίου 32, Ρέθυμνο
Σε συνέχεια του διαλόγου που ξεκίνησε το Μουσείο Σύγχρονης Τέχνης Κρήτης στο ζήτημα των γυναικών της τέχνης με την έκθεση Δυνατές στον χρόνο, συνεχίζει, μετά τη Ρένα Παπασπύρου και την Άσπα Στασινοπούλου, με γυναίκες της τέχνης από τη Μόνιμη Συλλογή του.
Ο τίτλος Pro Femina που επιλέγει ο επιμελητής της έκθεσης, Κωστής Χρηστίδης, για τη συγκεκριμένη ενότητα προέρχεται από το εμβληματικό ποίημα της Αμερικανίδας ποιήτριας Carolyn Kizer, Pro Femina, το οποίο λειτουργεί ως ύμνος στη γυναικεία φύση, ενώ παράλληλα αποτελεί ένα κοινωνικό σχόλιο για τη θέση των γυναικών στην κοινωνία.
photo caption: Χαρίκλεια Μυταρά
Το ποίημα εξερευνά τις προκλήσεις, τις αντιφάσεις και τις προσδοκίες που συνδέονται με το να είσαι γυναίκα, ενώ ταυτόχρονα ασκεί κριτική στα κοινωνικά και πολιτιστικά πλαίσια που καταπιέζουν τις γυναίκες. Παρά το γεγονός ότι γράφτηκε πολλές δεκαετίες πριν, το Pro Femina εξακολουθεί να αντηχεί μέχρι σήμερα, υπενθυμίζοντας ότι ο αγώνας για τον σεβασμό και την πλήρη αναγνώριση της γυναικείας ταυτότητας και εμπειρίας παραμένει επίκαιρος.
Σε έναν κόσμο που απαιτεί συνεχή προσαρμογή και ενεργητική συμμετοχή, ο εφησυχασμός και η αδιαφορία μπορεί να έχουν σοβαρές συνέπειες τόσο σε προσωπικό όσο και σε συλλογικό επίπεδο. Είναι απαραίτητο να αναγνωρίσουμε και να αντιμετωπίσουμε αυτές τις προκλήσεις και αντιφάσεις για τη γυναικεία ύπαρξη, και να αναζητήσουμε τρόπους για να διατηρήσουμε την πίστη μας στις πανανθρώπινες αξίες και στο όραμα ενός νέου ανθρωπισμού αξιοποιώντας τη δύναμη, τους πόρους και τα μέσα της τέχνης.

photo caption: Ελένη Μιχαήλου

Ήδη από τη δεκαετία του 1960, η τέχνη έχει χρησιμοποιηθεί ως ένα ισχυρό εργαλείο κοινωνικού σχολιασμού, προκειμένου να αναδειχθούν ζητήματα όπως η ανισότητα των φύλων, η βία κατά των γυναικών και η καταπίεση. Καλλιτέχνιδες όπως η Judy Chicago, η Cindy Cherman, η Mary Kelly, η Barbara Kruger, μεταξύ άλλων, ασχολήθηκαν με θέματα που αφορούν τη θέση της γυναίκας στις σύγχρονες κοινωνίες. Έτσι διαμορφώθηκε το φεμινιστικό κίνημα στην τέχνη, το οποίο συνεχίζει να έχει διαρκή αντίκτυπο, επηρεάζοντας τις επόμενες γενιές καλλιτεχνών και συμβάλλοντας στη δημιουργία ενός πιο συμπεριληπτικού και ποικιλόμορφου καλλιτεχνικού τοπίου.
Παρά την πρόοδο που έχει σημειωθεί, οι επίμονες ανισότητες εξακολουθούν να απαιτούν συνεχή προσπάθεια για την ενίσχυση των φωνών των γυναικών και άλλων περιθωριοποιημένων ομάδων στον κόσμο της τέχνης και όχι μόνο. Η παρούσα έκθεση του ΜΣΤΚ με τον ομώνυμο τίτλο Pro Femina, που σημαίνει «υπέρ της γυναίκας» στα λατινικά, έρχεται ως υπεράσπιση και ταυτόχρονα ως μια ελάχιστη πράξη τιμής για τη γυναικεία φύση. Οι καλλιτέχνιδες που συμμετέχουν στην έκθεση αποτυπώνουν και σηματοδοτούν την εύθραυστη πολυπλοκότητα της γυναικείας ταυτότητας, φέρνοντας στο φως ζητήματα που σχετίζονται με τις κοινωνικές προσδοκίες, τα στερεότυπα και τη διασταύρωση του φύλου με τη φυλή, την τάξη, τη σεξουαλικότητα και τον κύκλο της ζωής.

photo caption: Λιλή Στρουμπούλη
Τα έργα που παρουσιάζονται στην έκθεση αποτελούν ένα πλούσιο σύνολο διαφορετικών καλλιτεχνικών εγχειρημάτων, απόψεων, ιδεών και αντιλήψεων. Πρόκειται για πολύσημα σπαράγματα και αφηγήσεις βίαιων και σπασμωδικών κινήσεων του σώματος, αποσπασματικές συμπαραδηλώσεις ψυχικού και σωματικού πόνου, καθώς και συναισθηματικές συντριβές και κατεβασιές στα βάθη της ψυχής. Άλλες φορές, τα έργα αποτελούν φωτεινές εκφάνσεις ευοίωνων εκφορών και αντίστασης. Αποτυπώσεις φωτεινών αναλαμπών και συναισθηματικών αναβασιών. Ξόρκια αποδέσμευσης, συμφιλίωσης ή ακόμα και λύτρωσης.
Επιπλέον, η έκθεση συνιστά μια οιονεί διερώτηση και υπενθύμιση περί της ενότητας του κόσμου, όπως αυτή εκφράζεται στη φιλοσοφία του Παρμενίδη με το «εν το παν». Αυτή η αρχή υποδηλώνει ότι ο κόσμος είναι ενιαίος, ομογενής και αδιαίρετος, ενθαρρύνοντας μας να αναλογιστούμε τη βαθιά σύνδεση και συνοχή που διέπει την ύπαρξη και τον κόσμο όλο.

Από την εμβληματική Σίλεια Δασκοπούλου, στην έκθεση συμμετέχουν με έργα τους: Αντουανέττα Αγγελίδη, RoyaAmigh, Ειρήνη Απέργη, Ευγενία Αποστόλου, Καλλιόπη Ασαργιωτάκη, Αθανασία Βιδάλη, Βούλα Γουνελά, Μαρία Ζιάκα, Νάντια Καλαρά, Νίκη Καναγκίνη, Μαρία Καραμέτου, Πόπη Κρούσκα, Δήμητρα Λαζαρίδου, Μαρία Λοϊζίδου, Ελένη Λύρα, Δέσπω Μαγκώνη, Δέσποινα Μεϊμάρογλου, Στέλλα Μιμίκου, Ελένη Μιχαήλου, Ντίνα Μπαλονά, Χαρίκλεια Μυταρά, HijoNam, Μαρία Νικηφοράκη, Μπία Ντάβου, Λήδα Παπακωνσταντίνου, Αντωνία Παπατζανάκη, Σπυριδούλα Πολίτη, Σοφία Πορταλάκη, Ράνια Ράγκου, Μαριάννα Στραπατσάκη, Λιλή Στρουμπούλη, Πόπη Τσουκάτου.
Η διάρκεια της έκθεσης θα είναι έως τις 30 Απριλίου 2025.
Ώρες λειτουργίας (1 Νοεμβρίου – 30 Απριλίου):
Τρίτη – Πέμπτη 09:00-14:00
Τετάρτη & Παρασκευή 09:00-14:00 & 18:00-21:00
Σάββατο – Κυριακή 10:00-15:00
Δευτέρα Κλειστά
ΜΟΥΣΕΙΟ ΣΥΓΧΡΟΝΗΣ ΤΕΧΝΗΣ ΚΡΗΤΗΣ
Δήμος Ρεθύμνης – Διεύθυνση Πολιτισμού – Τμήμα Μουσείων
Μεσολογγίου 32, 74 100 Ρέθυμνο
Τ: +30 28310 52530 – E-mail: info@cca.gr – www.cca.gr

Παρουσίαση του νέου βιβλίου του Σπύρου Πετρουλάκη «Η ΣΟΝΑΤΑ ΤΩΝ ΑΘΕΑΤΩΝ ΠΟΥΛΙΩΝ»
2025-05-02 19:30 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Ο Σύλλογος Εκπαιδευτικών Πρωτοβάθμιας Εκπαίδευσης Ρεθύμνου και εκδόσεις Μίνωας σας προσκαλούν την Παρασκευή 2 Μαΐου και ώρα 19:30, στην παρουσίαση του νέου βιβλίου του Σπύρου Πετρουλάκη, «Η ΣΟΝΑΤΑ ΤΩΝ ΑΘΕΑΤΩΝ ΠΟΥΛΙΩΝ».
Τη συζήτηση θα συντονίσει ο Πρόεδρος του Συλλόγου Εκπαιδευτικών Πρωτοβάθμιας Εκπαίδευσης Ρεθύμνου, Πρόεδρος Ν.Τ. ΑΔΕΔΥ Ρεθύμνου, Γιάννης Μαρινάτος.
Ομιλητές:

Μαρία Ζαχαράκη, ηθοποιός
Νίκος Κατσουλίδης, εκπαιδευτικός
Βασιλική Σχοινά, εκπαιδευτικός

Την εκδήλωση θα πλαισιώσει μουσικά η χορωδία ενηλίκων «Μουσικός Καρπός» υπό τη διδασκαλία του μουσικού Αντώνη Μαυράκη.
Η εκδήλωση θα πραγματοποιηθεί στο στο «Σπίτι του Πολιτισμού» (Εμμανουήλ Βερνάρδου 12, Παλιά πόλη Ρεθύμνου)

Διάλεξη με θέμα «H μαθηματική δομή και η νοημοσύνη της ελληνικής γλώσσας»
2025-05-05 18:00 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Το MANΩΛH MAZI MΠOPOYME – ΣXOΛH AΓAΠHΣ EAYTOY PEΘYMNOY και το ΛAΪKO ΠANEΠIΣTHMIO PEΘYMNOY σας προσκαλούν τη Δευτέρα 5/5/2025 & ώρα 5.55 μμ στο ΣΠITI TOY ΠOΛITIΣMOY να παραστείτε στη διάλεξη με θέμα “H MAΘHMATIKH ΔOMH KAI H NOHMOΣYNH THΣ EΛΛHNIKHΣ ΓΛΩΣΣAΣ”.
Ομιλητής ο εκλεκτός Ελευθέριος Αργυρόπουλος, που κατέχει περίοπτη θέση στο βιβλίο Guinness.
Προλογίζει ο Ερωτόκριτος Κυμιωνής, ιδρυτής του οργανισμού ΜΑΝΩΛΗ ΜΑΖΙ ΜΠΟΡΟΥΜΕ.
Η είσοδος είναι ελεύθερη για το κοινό.

Εκδόσεις, ιστορία και κριτική της λογοτεχνίας: Ημερίδα αφιερωμένη στη μνήμη του Αλέξη Πολίτη
2025-05-05 20:00 | Φοιτητική Εστία – Πολιτιστικό Κέντρο Ξενία, Ψαρρού 46, Ρέθυμνο, Ρεθύμνου, 74100
Τη Δευτέρα 5 Μαΐου 2025, στις 8:00 το βράδυ, το Τμήμα Φιλολογίας Πανεπιστημίου Κρήτης διοργανώνει ημερίδα στο Φοιτητικό Πολιτιστικό Κέντρο «Ξενία», αφιερωμένη στη μνήμη του Αλέξη Πολίτη.
Στο πρώτο μέρος της εκδήλωσης θα παρουσιαστεί η σειρά «Αναψηλαφήσεις» (εκδόσεις Σοκόλη), όπου εκδότες είναι μεταπτυχιακοί φοιτητές του Τμήματος Φιλολογίας.
Η εκδότρια Αθηνά Σοκόλη θα μιλήσει με θέμα «Το βιβλίο σε έναν κόσμο που αλλάζει».
Η Αγγέλα Καστρινάκη, υπεύθυνη της σειράς, θα παρουσιάσει τα δύο πρώτα έργα που έχουν ήδη εκδοθεί και όσα θα ακολουθήσουν. Έπειτα η Ειρηάνα Ρουσογιαννάκη, απόφοιτος του Προγράμματος Μεταπτυχιακών Σπουδών «Βυζαντινή και Νεοελληνική Φιλολογία», θα παρουσιάσει την εργασία της στην Εκάτη του Κοσμά Πολίτη, και ο Κωνσταντίνος Καλαϊτζάκης (υποψήφιος διδάκτορας), τα Ανέκδοτα διηγήματα και ποιήματα του Ηλία Βενέζη.
Στο δεύτερο μέρος της εκδήλωσης, ο αναπληρωτής καθηγητής Γιάννης Δημητρακάκης θα συζητήσει με τους συναδέλφους του Δημήτρη Πολυχρονάκη και Αγγέλα Γιώτη για τον μεγάλο ιστορικό της λογοτεχνίας Κ. Θ. Δημαρά, με αφορμή το βιβλίο του Διαδρομές της σκέψης του Κ. Θ. Δημαρά.

Επιστημονική ημερίδα με θέμα «Πολιτικές εχθρότητας & πρακτικές αλληλεγγύης: Δέκα χρόνια μετά την προσφυγική κρίση του 2015»
2025-05-07 14:30 - 19:00 | Γάλλος, Γάλλος Ρεθύμνου, Ρέθυμνο, Ρεθύμνου, Ελλάδα
Επιστημονική ημερίδα με θέμα Πολιτικές εχθρότητας & πρακτικές αλληλεγγύης: Δέκα χρόνια μετά την «προσφυγική κρίση» του 2015, θα πραγματοποιηθεί την Τετάρτη 7 Μαΐου 2025, στην Αίθουσα Α3-2 του Τμήματος Κοινωνιολογίας στην Πανεπιστημιούπολη του Γάλλου στο Ρέθυμνο.
Το πρόγραμμα:
1η Συνεδρία (14:30 – 16:30)
Συντονισμός: Αθηνά Σκουλαρίκη (Επίκουρη Καθηγήτρια, Τμήμα Κοινωνιολογίας, Πανεπιστήμιο Κρήτης)

Όλγα Λαφαζάνη (Μεταδιδακτορική υπότροφος Marie Curie στο Πανεπιστήμιο Χούμπολτ του Βερολίνου): «Πολιτική οικονομία της διαχείρισης της “Προσφυγικής Κρίσης”»
Κώστας Γούσης (Διδάσκων, Τμήμα Κοινωνιολογίας, Πανεπιστήμιο Κρήτης): «Η Τουρκία ως “ασφαλής τρίτη χώρα”: Από την Κοινή Δήλωση ΕΕ – Τουρκίας του 2016 στη νέα κανονικότητα των πολιτικών αποτροπής»
Λουκία Κοτρωνάκη (Διδάσκουσα, Τμήμα Πολιτικής Επιστήμης, Πανεπιστήμιο Κρήτης): «Η Πολιτική της Αλληλεγγύης: Τόποι, χρόνοι, δίκτυα νοημάτων και δράσεων της “Προσφυγικής Κρίσης”»
Ειρήνη Γαϊτάνου (Υπεύθυνη Επικοινωνίας στην Υποστήριξη Προσφύγων στο Αιγαίο, RSA): «Ναυάγια στο Αιγαίο και την Πύλο: Η συστημική αποτυχία των ελληνικών και ευρωπαϊκών πολιτικών αποτροπής και εξωτερίκευσης των συνόρων» (διαδικτυακή παρέμβαση)

2η Συνεδρία (17:00 – 19:00)
Συντονισμός: Αλεξάνδρα Ζαββού (Επίκουρη Καθηγήτρια, Τμήμα Κοινωνιολογίας, Πανεπιστήμιο Κρήτης)

Ιάσονας Αποστολόπουλος (Συντονιστής Διάσωσης της Οργάνωσης Mediterranea Saving Humans): «Γιατί η Μεσόγειος έχει γίνει η πιο θανατηφόρα θάλασσα του πλανήτη; Κρατικά εγκλήματα και αντιστάσεις της κοινωνίας των πολιτών»
Νίκος Ξυπολυτάς (Επίκουρος Καθηγητής Κοινωνιολογίας, Πανεπιστήμιο Αιγαίου: «Συλλογικές δράσεις προσφύγων στη Λέσβο 2015-2020» (διαδικτυακή παρέμβαση)
Ελευθερία Ιατράκη (Συνδιαχειρίστρια και μέλος της Εκπαιδευτικής Ομάδας της Θάλασσας Αλληλεγγύης στο Ηράκλειο): «Κοινωνική και μαθησιακή ένταξη προσφύγων/μεταναστών σε κοινωνικούς χώρους υποστηριζόμενους από “τα κάτω”, από την ίδια την τοπική κοινωνία: Το παράδειγμα της Θάλασσας Αλληλεγγύης»
Κοινωνικό Στέκι – Στέκι Μεταναστών Χανιών: «Οι απάνθρωπες συνθήκες υποδοχής και “φιλοξενίας” προσφύγων και μεταναστ(ρι)ών στα Χανιά»

«Αλκοόλ: Όσο Λιγότερο, Τόσο Καλύτερα»: Εκδήλωση ενημέρωσης και ευαισθητοποίησης για το αλκοόλ
2025-05-07 18:00 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Με σύνθημα «Αλκοόλ: Όσο Λιγότερο, Τόσο Καλύτερα», ξεκινάει στο Ρέθυμνο η καμπάνια ενημέρωσης «Άνοιξη της Πρόληψης για το Αλκοόλ 2025», με στόχο την ευαισθητοποίηση της κοινωνίας για τις επιπτώσεις της προβληματικής κατανάλωσης αλκοόλ.
Η κεντρική εκδήλωση θα πραγματοποιηθεί την Τετάρτη 7 Μαΐου στο Σπίτι Πολιτισμού στις 18:00, με ενημερωτικές ομιλίες και δράσεις.

Η καμπάνια διοργανώνεται από την 7η Υγειονομική Περιφέρεια Κρήτης, το Δίκτυο Αλκοολογίας Κρήτης και τον Σύλλογο Οικογενειών & Φίλων για την Ψυχική Υγεία (Σ.Ο.Φ.Ψ.Υ.) Ν. ΡΕΘΥΜΝΟΥ
ΣΥΝΔΙΟΡΓΑΝΩΣΗ

Περιφερειακή Ενότητα Ρεθύμνου
Διεύθυνση Κοινωνικών Υπηρεσιών Δήμου Ρεθύμνου
Κοινότητες Οικογενειών με Προβλήματα από το Αλκοόλ (Κ.Ο.Π.Α.) Κρήτης
Εργαστήριο Ψυχολογίας των Εξαρτήσεων του Τμήματος Ψυχολογίας του Πανεπιστημίου Κρήτης

Εκδήλωση μνήμης για τον Αντώνη Πλυμάκη
2025-05-07 20:30 | Τοπικό Τμήμα Δυτικής Κρήτης Ελληνικής Σπηλαιολογικής Εταιρείας, Neofitou Patelarou, Rethymno, Ρέθυμνο, 741 31, Greece
Εκδήλωση μνήμης για τον Αντώνη Πλυμάκη διοργανώνει το Τμήμα Δυτικής Κρήτης Δυτικής Κρήτης της Ελληνικής Σπηλαιολογικής Εταιρείας.
Ο πρόσφατα εκλιπών Χανιώτης, εκτός από σημαντικός λαογράφος και ορειβάτης, υπήρξε και δεινός σπηλαιολόγος, έχοντας ιδρύσει μαζί με τον Χρίστο Χουλιόπουλο και τον Παύλο Πιπεράκη το 1950 τη Σπηλαιολογική Ομάδα του Ορειβατικού Συλλόγου Χανίων. Από το 1997 υπήρξε επίτιμος πρόεδρος του Τμήματος Δυτικής Κρήτης, το οποίο και ευεργέτησε με πλήθος πληροφοριών, ερευνών και χορηγία ιστορικού σπηλαιολογικού υλικού.

Στην εκδήλωση, που θα πραγματοποιηθεί την Τετάρτη 7 Μαΐου στις 8.30 μ.μ. στον χώρο της Μόνιμης Έκθεσης στην οδό Πατελάρου 14, θα κάνει σχετική ομιλία με παράλληλη προβολή διαφανειών ο Χάρης Στρατιδάκης, ο οποίος και θα θυμίσει στους παρευρισκόμενους τις τρεις σχεδόν δεκαετίες αγαστής συνεργασίας που διατηρούσε με τους Ρεθεμνιώτες σπηλαιο-συντρόφους του. Παράλληλα ο Χαράλαμπος Σκεπετζάκης θα προβάλει με τη μορφή βίντεο αποσπάσματα από κοινές δράσεις.

Καλούνται να παρευρεθούν όσοι τον γνώρισαν από κοντά αλλά και όσοι δεν είχαν αυτή την τύχη αλλά θα το επιθυμούσαν.
Τμήμα Δυτικής Κρήτης Ελληνικής Σπηλαιολογικής Εταιρείας

Ομιλία με θέμα «Ένα ταξίδι στο Σύμπαν» στο Ρέθυμνο
2025-05-08 19:00 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Ο Σύλλογος Φίλων Αστρονομίας Κρήτης και ο Δήμος Ρεθύμνου διοργανώνουν ομιλία για το ευρύ κοινό με θέμα «Ένα Ταξίδι στο Σύμπαν».
Η εκδήλωση θα γίνει στο Σπίτι του Πολιτισμού, την Πέμπτη 8 Μαΐου 2025 στις 19:00.
Ομιλητής θα είναι ο Δρ. Μάνος Σαριδάκης Διευθυντής ερευνών ΙΑΑΔΕΤ του Εθνικού Αστεροσκοπείου Αθηνών.
Η είσοδος είναι ελεύθερη.

Παρουσίαση του βιβλίου «Πυρές κι Αρμοί»
2025-05-09 19:00 | Το Χαλικούτι, Κατεχάκη 3, Ρέθυμνο, Ρεθύμνου, Ελλάδα
Η παρουσίαση του μυθιστορήματος «Πυρές κι Αρμοί» του Χρήστου Ποζιδη θα πραγματοποιηθεί στο Καφενείο Το Χαλικούτι (Κατεχακη 3, πεζόδρομος Φορτέτζα).
Ένα ιστορικό μυθιστόρημα για την κοινότητα και το γλέντι, για την ατομική ευθύνη και τα συλλογικά όνειρα, για τη σύγκρουση δύο διαφορετικών κοσμοθεωριών και την πάλη για οικειοποίηση των ιερών συμβόλων, για το κρασί και την ασκητική.
Έναρξη 19:00.

Γιορτή αφιερωμένη στις μητέρες από το Δήμο Ρεθύμνου
2025-05-10 09:00 - 14:00 | Δημοτικός Κήπος Ρεθύμνου, Rethymnon Municipal Garden, ΡΕΘΥΜΝΟ, Ρεθύμνης, 74132, Greece
Με αφορμή τη Γιορτή της Μητέρας, η Διεύθυνση Κοινωνικών Υπηρεσιών και το εκπαιδευτικό προσωπικό των Βρεφικών, Παιδικών και Βρεφονηπιακών Σταθμών, του Βρεφονηπιακού Σταθμού Ολοκληρωμένης Φροντίδας και των Κέντρων Δημιουργικής Απασχόλησης (Κ.Δ.ΑΠ.) του Δήμου Ρεθύμνου, διοργανώνουν μια όμορφη εκδήλωση αφιερωμένη σε όλες τις μανούλες, το Σάββατο 10 Μάϊου 9:00-14:00 στον Δημοτικό Κήπο.
Οι παιδαγωγοί έχουν ετοιμάσει κινητικά παιχνίδια και παιχνίδια συνεργασίας, ενώ στο πλαίσιο της δράσης θα πραγματοποιηθεί και η διαδραστική αφηγηματική παράσταση για παιδιά με έμπνευση από το βιβλίο «Ο μάγος ΠΙ-ΝΩ» από την παιδαγωγό και αφηγήτρια Ευαγγελία Ορφανουδάκη.
Η δράση εντάσσεται στο πλαίσιο των εκδηλώσεων “Άνοιξη της Πρόληψης για το Αλκοόλ”. Με επιτόπια δραματοποίηση και παιχνίδια ρόλων, παίζουμε μαθαίνοντας τους κινδύνους του αλκοόλ.
“Ένας μάγος που μπορεί να μεταμορφώνεται σε οποιοδήποτε υγρό θέλει, έχει την ικανότητα να αλλάζει πρόσωπα και να μεταμορφώνει με τη σειρά τους και τους ανθρώπους που πίνουν. Είτε γάλα και χυμούς, είτε αλκοολούχα ποτά. Ποια είναι, άραγε, τα πρόσωπα αυτά; Και πώς συμπεριφέρονται ο Πινούλης και ο Φρουτίνης, δύο φίλοι με διαφορετικές συνήθειες στη χρήση του αλκοόλ;” Ελάτε στην παρέα μας και όλοι μαζί θα μάθουμε παίζοντας και θα παίξουμε μαθαίνοντας!
Κείμενο: Ομάδα παιδαγωγών και επιστημόνων υγείας, 2003.
Εκδόσεις: Η ΕΠΙΣΤΡΟΦΗ, σύλλογος στήριξης εξαρτημένων από το αλκοόλ ατόμων.
Επιμέλεια δράσης – αφήγηση: Ευαγγελία Ορφανουδάκη, παιδαγωγός/αφηγήτρια
Σάββατο 10/5/2025 – 12:00
Διάρκεια: 60′
Συνδιοργάνωση

Περιφερειακή Ενότητα Ρεθύμνου
Διεύθυνση Κοινωνικών Υπηρεσιών Δήμου Ρεθύμνου
Κοινότητες Οικογενειών με Προβλήματα από το Αλκοόλ (Κ.Ο.Π.Α.) Κρήτης
Εργαστήριο Ψυχολογίας των Εξαρτήσεων του Τμήματος Ψυχολογίας του Πανεπιστημίου Κρήτης

Ο Δήμος Ρεθύμνης, η Κοινωνική Υπηρεσία και η Αντιδήμαρχος Κοινωνικής Πολιτικής, Δρ. Άννα Ελευθεριάδου-Γκίκα, προσκαλούν τα παιδιά και τις οικογένειες της πόλης σε μια γιορτή με δράσεις για μικρούς και μεγάλους. Μια ημέρα αφιερωμένη στη μητρότητα, με χαρούμενες στιγμές, δημιουργία και συμμετοχή από όλους.
